ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
ஆராய்ச்சி மதிப்பீடுகளை மேலும் வலுவாக்குவதற்கான வழிமுறைகள் குறித்து அறிவியல் நிர்வாகிகள் ஆலோசனை
ஆராய்ச்சி மதிப்பீடு முறைகளை மேலும் வலுவானதாகவும், உள்ளடக்கியதாகவும் மாற்றுவதற்கான வழிமுறைகள் குறித்து மத்திய அரசின் பல்வேறு அமைச்சகங்களையும் சேர்ந்த அறிவியல் நிர்வாகிகள் விவாதித்துள்ளனர். இந்தியாவிற்குத் தேவையான புதிய சிந்தனைகளை ஊக்குவித்து, இளம் திறமையாளர்கள் உரிய வாய்ப்பை பெறுவது குறித்தும், இந்திய நிதியுதவி நிறுவனங்களின் ஆராய்ச்சி மதிப்பீட்டு நடைமுறைகள் குறித்து நடைபெற்ற பயிலரங்கில் விவாதிக்கப்பட்டது.
இந்த பயிலரங்கில் பேசிய மத்திய அறிவியல் தொழில்நுட்பத்துறை செயலாளர் டாக்டர் எஸ்.சந்திரசேகர், “உலகம் முழுவதும் ஆராய்ச்சி மதிப்பீடு ஒரு பெரும் சவாலாக உள்ள நிலையில், இதனை எதிர்கொள்வதற்கான வழிமுறைகளை உலகம் முழுவதும் உள்ள வல்லுனர்கள் ஆராய்ந்து வருகின்றனர். இந்தியாவும் தனது ஆராய்ச்சி மதிப்பீடு முறைகளை சுயமாக உருவாக்குவதோடு, அவற்றின் விளைவுகள் மற்றும் பயன்கள் நாட்டில் ஏற்றுக்கொள்ளத்தக்கதாக இருக்க வேண்டும்” என்று குறிப்பிட்டார்.
ஆய்வாளர்களின் உணர்திறனை மேம்படுத்த மேலும் பல பயிலரங்குகளை நடத்த வேண்டியது அவசியம் என்றும் டாக்டர் சந்திரசேகர் தெரிவித்தார்.
மத்திய அறிவியல் தொழில்நுட்பத்துறை ஏற்பாடு செய்திருந்த இந்த ஒருநாள் பயிலரங்கில், அரசின் பல்வேறு நிலைகளில் உள்ள அறிவியல் நிர்வாகிகள் பங்கேற்றனர்.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1819840
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
சந்திரயான் -3 மற்றும் ஆதித்யா -எல் 1 அடுத்த 25 ஆண்டுகளில் இந்தியாவின் அமிர்த கால வளர்ச்சி பயணத்தை வழிநடத்தும்: மத்திய இணை அமைச்சர் திரு ஜிதேந்திர சிங்
விண்வெளிப் பயணங்களில் நாசா, ரோஸ்கோஸ்மோஸ் போன்றவற்றுடன் போட்டியிடும் திறன் இஸ்ரோவுக்கு உள்ளது: திரு ஜிதேந்திர சிங்
இந்த சகாப்தம் 'மோடி சகாப்தம்' என்று அழைக்கப்படுகிறது- பிரதமர் திரு நரேந்திர மோடியின் முற்போக்கான கொள்கை முடிவுகளுக்காக உலகம் அவரைப் பாராட்டுகிறது: திரு ஜிதேந்திர சிங்
இந்தியாவின் அமிர்த கால வளர்ச்சிப் பயணமான அடுத்த 25 ஆண்டுகளில் சந்திரயான் -3 மற்றும் ஆதித்யா எல் 1 இந்தியாவை வழிநடத்திச் செல்லும் முக்கியமான அம்சங்களாக அமைந்துள்ளன என்று மத்திய அறிவியல், தொழில்நுட்பம் மற்றும் விண்வெளித் துறை இணை அமைச்சர் திரு ஜிதேந்திர சிங் தெரிவித்துள்ளார்.
உதம்பூர் மாவட்டத்தில் உள்ள திக்ரி -1 பி ஊராட்சியில் என் மண் எனது தேசம் இயக்கத்தை இன்று  தொடங்கி வைத்துப் பேசிய அவர், அமிர்தக் கலச யாத்திரை என்பது, தாய்நாட்டின் செழிப்பில் மக்களின் பங்களிப்பைக் குறிக்கிறது என்று கூறினார்.
இந்தியாவின் சமீபத்திய விண்வெளி அற்புதங்கள் பிரதமர் திரு நரேந்திர மோடியின் தலைமையால்தான் சாத்தியமானதாகத் தெரிவித்தார். இந்திய விண்வெளித் துறைக்கு புதிய வாய்ப்புகளை உருவாக்கிக் கொடுத்த பிரதமர், 'வானம் எல்லை அல்ல' என்ற கூற்று இந்தியாவின் விண்வெளித் துறைக்கு பொருத்தமாக உள்ளது என்று தெரிவித்தார்.
கடந்த ஒன்பது ஆண்டுகளில் இந்தியாவின் விண்வெளிப் பயணம் பெரிய முன்னேற்றத்தைக் கண்டுள்ளது என்று கூறிய அவர் நாசா, ரோஸ்காஸ்மோஸ் போன்றவற்றுக்கு இணையாக இந்தியா தற்போது உள்ளது என்றார். அந்த அமைப்புகள் இப்போது விண்வெளி பயணங்களுக்கு இஸ்ரோவுடன் ஒத்துழைத்து செயல்படுவதாக திரு ஜிதேந்திர சிங் மேலும் கூறினார்.
அனைவரையும் ஒருங்கிணைப்பது போன்ற பல முற்போக்கான முடிவுகளை எடுத்து செயல்படுத்துவதற்காக முழு உலகமும் பிரதமர் திரு நரேந்திர மோடிக்கு பாராட்டுத் தெரிவிப்பதாக அமைச்சர் தெரிவித்தார்.
அமிர்தக் கலச யாத்திரைகளில் மக்கள் பங்கேற்று, பிரதமர் கூறிய ஐந்து உறுதிமொழிகளை ஏற்று, 2047 ஆம் ஆண்டில் வளர்ச்சி அடைந்த இந்தியா என்ற இலக்கை அடையும் வகையில் செயலாற்ற வேண்டும் என்று திரு ஜிதேந்திர சிங் கேட்டுக் கொண்டார்.
இந்த நிகழ்ச்சியில் அப்பகுதியில் உள்ள பஞ்சாயத்து ராஜ் அமைப்புகளின் பிரதிநிதிகள், மாவட்ட வளர்ச்சிக் கவுன்தில் தலைவர் திரு லால் சந்த் மற்றும் உதம்பூர் துணை ஆணையர் சலோனி ராய் ஆகியோர் பங்கேற்று உரையாற்றினர்.
ஊரக வளர்ச்சி அமைச்சகம்
சுய உதவி குழுக்களை வலுப்படுத்தல்: நடப்பு நிதியாண்டில் 5.43 லட்சம் குழுக்கள் உருவாக்கம்
மக்களவையில் கேள்வி ஒன்றுக்கு எழுத்துப்பூர்வமாக பதிலளித்த ஊரக வளர்ச்சித்துறை இணை அமைச்சர் சாத்வி நிரஞ்சன் ஜோதி கீழ்காணும் தகவல்களை வழங்கினார்.
கிராமப்புற ஏழைப் பெண்களை சுய உதவி குழுக்களாக திரட்டுவது குறித்த வருடாந்திர செயல்திட்டங்களை தீன்தயாள் அந்தியோதயா திட்டம் - தேசிய ஊரக வாழ்வாதார இயக்கத்தின் கீழ் அமைச்சகம் பெறுகிறது.
அமைச்சகத்தால் அமைக்கப்பட்டுள்ள அதிகாரமளிக்கப்பட்ட குழு வருடாந்திர செயல்திட்டங்களுக்கு ஒப்புதல் அளிக்கிறது. சுய உதவி குழுக்களுக்குள் ஒவ்வொரு கிராமப்புற ஏழை குடும்பத்தில் இருந்தும் குறைந்தபட்சம் ஒரு பெண்ணையாவது  கொண்டுவருவது திட்டத்தின் நோக்கமாகும்.
நடப்பு நிதியாண்டில் 2022 பிப்ரவரி 28 வரை 5.43 லட்சம் சுய உதவிக் குழுக்கள் உருவாகியுள்ளன. இந்த வருடத்திற்கான இலக்கு 7.80 லட்சம் குழுக்கள் ஆகும். ஒட்டுமொத்தமாக நாடு முழுவதும், தீன்தயாள் அந்தியோதயா திட்டம் - தேசிய ஊரக வாழ்வாதார இயக்கத்தின் கீழ் 74.80 லட்சம் சுய உதவி குழுக்கள்  உருவாக்கப்பட்டுள்ளன.
இத்திட்டத்தின் கீழ், வங்கிகளிடமிருந்து கடன் பெறும் மகளிர் சுய உதவிக் குழுக்களுக்கு வட்டிக் கழிவு ஏற்கனவே வழங்கப்படுகிறது. இதன் வாயிலாக 2022-2 3-ம் வருடத்திலிருந்து வருடத்திற்கு 7 சதவீத வட்டி விகிதத்தில் ரூபாய் 3 லட்சம் வரை கடன் பெற மகளிர் சுய உதவி குழுக்கள் தகுதியுடையவர்கள் ஆவார்கள்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1810970
சுகாதாரம் மற்றும் குடும்ப நலத்துறை அமைச்சகம்
முழுமையாக தடுப்பூசி செலுத்திக் கொண்டவர்களின் எண்ணிக்கை, பாதி தடுப்பூசி போட்டவர்களை விட முதல் முறையாக அதிகரித்துள்ளது: டாக்டர் மன்சுக் மாண்டவியா
நாட்டில் முழுமையாக தடுப்பூசி செலுத்திக் கொண்டவர்களின் எண்ணிக்கை, ஒரு டோஸ் தடுப்பூசி செலுத்திக் கொண்ட தகுதியுள்ள நபர்களை விட முதன் முறையாக அதிகரித்துள்ளது. ‘ஜன் – பாகிதாரி’ என்னும் பிரதமரின் தொலைநோக்கு, “முழுமையான அரசு அணுகுமுறை”, அரசு மீதான மக்களின் நம்பிக்கை மற்றும் தற்போது செயல்படுத்தப்பட்டு வரும் ‘ஹர் கர் தஸ்தக்’ இயக்கம் ஆகியவற்றின் காரணமாகவே இந்தச் சாதனை சாத்தியமாகி உள்ளது என்று மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா இன்று தெரிவித்துள்ளார்.
நாடு தழுவிய தடுப்பூசி செலுத்தும் இயக்கம் இந்த குறிப்பிடத்தக்க சாதனையை எட்டியுள்ளது. இன்று காலை 7 மணி நிலவரப்படி நாட்டில் 113.68 கோடிக்கும் அதிகமான  பேருக்கு தடுப்பூசி செலுத்தப்பட்டுள்ளது. கடந்த 24 மணி நேரத்தில் 67,82,042 டோஸ் தடுப்பூசிகள் செலுத்தப்பட்டுள்ளன. இந்த சாதனை 1,16,73,459 அமர்வுகள் மூலம் எட்டப்பட்டுள்ளது. இவற்றில் 75,57,24,081 டோஸ் தடுப்பூசிகள் முதல் தவணையாகவும், 38,11,55,604 டோஸ்கள் இரண்டாவது தவணையாகவும் செலுத்தப்பட்டுள்ளன. இவ்வாறு முழுமையாக தடுப்பூசி செலுத்திக் கொண்டவர்களின் எண்ணிக்கை  ஒரு தவணை தடுப்பூசி செலுத்திக் கொண்டவர்களை விட  விட அதிகரித்துள்ளது.
இந்த சாதனைக்கான நாட்டின் கூட்டு முயற்சிக்கு மத்திய சுகாதாரத் துறை அமைச்சர் வாழ்த்துத் தெரிவித்துள்ளார். தடுப்பூசி செலுத்திக் கொண்ட அனைத்து தகுதியான மக்களுக்கும் அவர் விடுத்துள்ள டுவிட்டர் பதிவில், “நாம் கொவிட்-19 தொற்றுக்கு எதிரான போரில் ஒன்று சேர்ந்து வெற்றி பெறுவோம்” என்று கூறியுள்ளார்.
மாதம் முழுவதும் நடைபெறும் ‘ஹர் கர் தஸ்தக்’  இயக்கத்தின் முடிவில் நாட்டில் உள்ள ஒவ்வொரு குடிமகனும் தடுப்பூசி செலுத்திக் கொண்டிருப்பார்கள் என்று மத்திய சுகாதாரத் துறை அமைச்சர் நம்பிக்கை தெரிவித்துள்ளார். 2021 ஜனவரி 16-ந் தேதி தடுப்பூசி இயக்கம் தொடங்கியதிலிருந்து பல்வேறு சாதனைகள் நிகழ்த்தப்பட்டுள்ளன. 2021 அக்டோபர் 21-ந் தேதி 100 கோடி டோஸ்களை இயக்கம் கடந்தது. அதனையடுத்து பிரதமர் திரு.நரேந்திர மோடி ‘ஹர் கர் தஸ்தக்’ இயக்கத்திற்கு நவம்பர் 3-ந் தேதி அழைப்பு விடுத்தார். இரண்டாவது தவணை தடுப்பூசி செலுத்த வேண்டியவர்களை ஊக்குவித்து வீடு வீடாக சென்று அதனை செலுத்திக் கொள்ள அறிவுறுத்த வேண்டும் என்பது அதன் பொருளாகும்.
நாட்டில் தடுப்பூசி டோஸ்கள் பற்றாக்குறை இல்லையென்று மத்திய சுகாதாரத்துறை அமைச்சர் உறுதி அளித்துள்ளார். இரண்டாவது தவணை தடுப்பூசி செலுத்திக் கொள்ள வேண்டும் என்று மக்களை வலியுறுத்தியுள்ள அவர், இரு தவணை தடுப்பூசிகளையும் செலுத்திக் கொள்ளுமாறும் ஒவ்வொருவரும் தங்கள் குடும்பத்தினரையும், சமுதாயத்தினரையும் ஊக்கப்படுத்த வேண்டுமென்றும் கேட்டுக் கொண்டுள்ளார்.
•••••••
(Visitor Counter : 240
நிலக்கரி அமைச்சகம்
விடுதலையின் அம்ருத் மஹோத்ஸவ கொண்டாட்டம்: பிசிசிஎல் நிறுவனம் சார்பாக சிறப்பு கொவிட் தடுப்பூசி முகாம்
விடுதலையின் அம்ருத் மஹோத்ஸவத்தின் நாடு தழுவிய கொண்டாட்டங்களின் ஒரு பகுதியாக, நிலக்கரி அமைச்சகத்தின்கீழ் துணை நிறுவனமாக இயங்கும் மினி ரத்னா நிறுவனமான பாரத் கோகிங் கோல் நிறுவனம், கொவிட்-19 தொற்றுக்கு எதிரான தடுப்பூசியின் சிறப்பு முகாமிற்கு ஏற்பாடு செய்துள்ளது. தன்பாத்தில் உள்ள அம்பேத்கர் தற்காப்புப் பள்ளியில் நடைபெற்ற முகாமில் நிறுவனத்தில் பணிபுரியும் 250 துப்புரவு பணியாளர்களுக்கு கோவிஷீல்டு தடுப்பூசியின் முதல் தவணை செலுத்தப்பட்டது.
கொவிட்-19 தொற்றின் தொடக்கம் முதல் நிறுவனத்தின் முதுகெலும்பாகப் பணியாற்றும் துப்புரவு ஊழியர்கள், நிறுவனத்தின் கொவிட்-19 மருத்துவமனைகள், தனிமைப்படுத்தும் மையங்கள், அலுவலகங்கள், சுரங்கங்கள் போன்றவற்றில் இடையறாத சேவை வழங்குவதில் தொடர்ந்து முழு அர்ப்பணிப்புடன் ஈடுபட்டு வருகிறார்கள். தடுப்பூசியைப் போட்டுக்கொண்டவர்களுக்கு கை சுத்திகரிப்பான் மற்றும் பருத்தி முகக் கவசங்கள் வழங்கப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1749826
மத்திய அமைச்சரவை
2017-18 முதல் 2019-20 வரையிலான காலத்தில் நாடு முழுவதற்குமான வெள்ள நிர்வாக பணிகள் மற்றும் எல்லைப் பகுதிகளுக்கான நதிநீர் நிர்வாக செயல்பாடுகள் மற்றும் பணிகளுக்கு மத்திய அமைச்சரவை ஒப்புதல்
2017-18 முதல் 2019-20 வரையிலான காலத்தில் நாடு முழுவதற்குமான வெள்ள நிர்வாக பணிகள் மற்றும் எல்லைப் பகுதிகளுக்கான நதிநீர் நிர்வாக செயல்பாடுகள் மற்றும் பணிகளுக்கான “வெள்ள நிர்வாகம் மற்றும் எல்லைப் பகுதிகள் திட்டத்திற்கு” பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இதற்கான மொத்த ஒதுக்கீடு ரூ.3,342 கோடி.
பயன்கள்:
வெள்ள நிர்வாகம், மண் அரிப்புத் தடுப்பு மற்றும் கடல் அரிப்பு தடுப்பை நாடு முழுவதும் தீவிரமாக செயல்படுத்துவதற்கு இந்தத் திட்டம் உதவும். வெள்ளம் மற்றும் அரிப்புகளிலிருந்து நகரங்கள், கிராமங்கள், தொழிற்சாலைகள், தொலைத் தொடர்பு சாதனங்கள், விவசாய நிலங்கள், அடிப்படைக் கட்டமைப்பு வசதிகள் ஆகியவை பாதுகாக்கப்படும்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சமுதாயத்தின் கடைக்கோடி நபரையும் சென்றடைவதே எங்கள் அரசின் நோக்கம் என்று திரு.நிதின் கட்கரி தெரிவித்தார்
சமுதாயத்திலுள்ள ஒவ்வொரு குடிமகனையும் சென்றடைந்து, அவர்களின் வளர்ச்சிக்கு உதவுவதும், சேவை புரிவதுமே எங்கள் அரசின் நோக்கம் என்று மத்திய சாலைப்போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி கூறினார்.
மத்திய அரசின் மூத்த குடிமக்கள் மற்றும் மாற்றுத் திறனாளிகளுக்கான உதவி திட்டத்தின்கீழ், மூத்த குடிமக்கள் மற்றும் மாற்றுத் திறனாளிகளுக்கு இலவச உபகரணங்கள் மற்றும் பொருட்கள் வழங்கும் திட்டத்தை, தெற்கு நாக்பூரில் நடந்த நிகழ்ச்சியில், மத்திய சமூகநீதி மற்றும் அதிகாரமளித்தல் துறை அமைச்சர் டாக்டர்.வீரேந்திர குமார், மத்திய சாலைப்போக்குவரத்து மற்றும் நெடுஞ்சாலைகள் துறை அமைச்சர் திரு.நிதின் கட்கரி ஆகியோர் தொடங்கி வைத்தனர். அப்போது பேசிய நிதின் கட்கரி, இந்த திட்டத்தை செயல்படுத்துவதில் நாங்கள் உறுதியாக இருக்கிறோம் என்று தெரிவித்தார்.
2016-ம் ஆண்டு, பிரதமர் திரு.நரேந்திர மோடி தலைமையிலான அரசு, மாற்றுத் திறனாளிகளுக்கான உரிமை சட்டத்தை இயற்றியது. இதன் அடிப்படையில், 2022 பிப்ரவரி 27 முதல் ஏப்ரல் 23 வரை, தேசிய மூத்த குடிமக்கள் மற்றும் மாற்றுத் திறனாளிகளை கணக்கெடுக்கும் முகாம்கள் நடத்தப்பட்டன. இதில். நாக்பூர் நகரில் 28,000 பேர் மற்றும் நாக்பூரில் 8,000 பேர் உட்பட சுமார் 36,000 பேர் கண்டறியப்பட்டனர். அவர்கள் அனைவருக்கும் ரூ.34.83 கோடி மதிப்பீட்டில், 2 லட்சத்து 41 ஆயிரம் உபகரணங்கள் மற்றும் பொருட்கள் வழங்கப்படவுள்ளன.
நாக்பூர் நகரின் 6 சட்டமன்றத் தொகுதிகளிலும் இந்த உபகரணங்களை விநியோகிப்பதற்கான நிகழ்ச்சிகள் ஏற்பாடு செய்யப்பட்டு வருகின்றன. இன்று தெற்கு நாக்பூர் சட்டமன்றத் தொகுதியில் நடைபெற்ற முதல் நிகழ்ச்சியில், 9,018 பயனாளிகளுக்கு மொத்தம் 66 ஆயிரம் உபகரணங்கள் வழங்கப்பட்டுள்ளன. அவற்றின் மொத்த விலை ரூ.9 கோடிக்கும் அதிகமாகும்.
இந்த உபகரணங்களுள், கைகளால் இயக்கப்படும் மூன்று சக்கர வாகனங்கள், சக்கர நாற்காலிகள், பார்வை திறனற்ற மாற்றுத் திறனாளிகளுக்கான ஸ்கீரினிங் வசதியுடன் கூடிய ஸ்மார்ட் ஃபோன்கள் உள்ளிட்ட 43 கருவிகள் வழங்கப்பட்டுள்ளன.
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கு அனுப்பப்பட்ட சர்வதேச கொவிட் நிவாரண மருத்துவ பொருட்களின் விவரம்
சர்வதேச நாடுகள் / அமைப்புகள் அனுப்பும் கொவிட்-19 நிவாரண மருத்துவ பொருட்கள் மற்றும் சாதனங்களை மத்திய அரசு கடந்த ஏப்ரல் 27ம் தேதி முதல் பெற்று வருகிறது. இவை பல மாநிலங்கள் / யூனியன் பிரதேசங்களுக்கு உடனடியாக அனுப்பி வைக்கப்படுகின்றன.
கடந்த மாதம் 27ம் தேதி முதல் மே 20ம் தேதி வரை, மொத்தம் 15,567 ஆக்ஸிஜன் செறிவூட்டிகள், 15,801 ஆக்ஸிஜன் சிலிண்டர்கள், 19 ஆக்ஸிஜன் ஆலைகள், 10,950 வென்டிலேட்டர்கள், 6.6 லட்சம் ரெம்டெசிவிர் குப்பிகள் சாலை மார்க்கமாகவும், வான்வழியாகவும் அனுப்பப்பட்டன.
கடந்த 19 / 20ம் தேதிகளில், இங்கிலாந்து, கத்தார், ஆன்டாரியோ, ஐக்கிய அரபு எமிரேட்ஸ், ஸ்பெயின், யுஎஸ்ஐஎஸ்பிஎப், ஜிலீட், எலி லில்லி, இந்தியா-டென்மார்க் வர்த்தக சபை ஆகியவற்றிடமிருந்து பெறப்பட்ட முக்கிய பொருட்கள் விவரம்:
ஆக்ஸிஜன் செறிவூட்டிகள் - 2,474
வென்டிலேட்டர்கள் - 526
ரெம்டெசிவிர் - 27,356
பாரிசிடினிப் - 1, 09, 172
ஃபவிபிராவிர் - 104 பெட்டிகள்
இவற்றை திறம்பட ஒதுக்கீடு செய்து, மாநிலங்கள் / யூனியன் பிரதேசங்களுக்கு விநியோகிப்பது தொடர்ந்து நடைபெறுகிறது. இவற்றை மத்திய சுகாதாரத்துறை அமைச்சகம் விரிவாக கண்காணித்து வருகிறது.
மேலும் விவரங்களுக்கு கீழே உள்ள ஆங்கில செய்திக் குறிப்பைக் காணவும்.
https://pib.gov.in/PressReleasePage.aspx?PRID=1720603
சுகாதாரம் மற்றும் குடும்ப நலத்துறை அமைச்சகம்
கொவிட்-19 குறித்த அண்மைத் தகவல்கள்
நாடு தழுவிய தடுப்பூசித் திட்டத்தின் கீழ் இதுவரை 34.46 கோடி தடுப்பூசி டோஸ்கள் போடப்பட்டுள்ளன.
கடந்த 24 மணி நேரத்தில் 44,111 பேர் புதிதாகப் பாதிக்கப்பட்டுள்ளனர்.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 97 நாட்களுக்குப் பிறகு, 5 லட்சத்திற்கும் கீழ், 4,95,533 ஆகக் குறைந்துள்ளது.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1.62 சதவீதமாகும்.
நம் நாட்டில் இதுவரை 2,96,05,779 பேர் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 57,477 பேர் குணமடைந்துள்ளார்கள்.
தொடர்ந்து 51-வது நாளாக, புதிய பாதிப்புகளை விட தினசரி குணமடைவோரின் எண்ணிக்கை அதிகரித்து வருகிறது.
குணமடைந்தவர்களின் விழுக்காடு 97.06 சதவீதமாக அதிகரித்துள்ளது.
வாராந்திர தொற்று உறுதி விழுக்காடு 5 சதவீதத்திற்கும் குறைவாக சரிந்து, 2.50 சதவீதமாக உள்ளது.
தினசரி தொற்று உறுதி வீதம் தொடர்ந்து 26 நாட்களாக 5 சதவீதத்திற்கும் குறைவாக, 2.35 சதவீதமாக பதிவாகியுள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 41.64 கோடியாக அதிகரித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1732441
-----
(
நித்தி ஆயோக்
ஊக்கமளிக்கும் வகையில் தொடங்கிய ஃபின்டெக் மாதம்
பிப்ரவரி 7… 2022 முதல் தொடங்கிய ஃபின்டெக் ஓப்பன் மாதம் என்பது, கட்டுப்பாட்டாளர்கள், ஃபின்டெக் எனப்படும் நிதி தொழில்நுட்ப வல்லுநர்கள் மற்றும் ஆர்வலர்கள், தொழில்துறை தலைவர்கள், ஸ்டார்ட்-அப் சமூகம் மற்றும் டெவலப்பர்கள் ஆகியோரை பொதுவான தளத்தில் ஒன்றிணைத்து, யோசனைகளை பரிமாறிக்கொள்ளும் முன்மாதிரியான மற்றும் புதுமையான முயற்சியாகும்.
ஆழ்ந்த கற்றல் அனுபவத்தை உருவாக்கும் நோக்கத்தோடு ஃபின்டெக் ஓப்பன் மாதம் என்ற தலையாய கருப்பொருள் மூன்று முக்கிய முன்னுரிமைகளை கொண்டுள்ளது.
ஃபின்டெக் தொழில்துறை முழுவதும் திறந்த சூழலியல் அமைப்பை ஊக்குவிப்பது; கண்டுபிடிப்பு மற்றும் வளர்ச்சியை ஊக்குவிப்பது; நிதி உள்ளடக்கலை உறுதிசெய்து, கணக்கு திரட்டி போன்ற புதிய அமைப்புகளைப் பயன்படுத்தி, ஃபின்டெக் கண்டுபிடிப்புகளின் அடுத்த அலையைக் கட்டவிழ்த்துவிடுதல் ஆகியவையாகும்.
ஆழ்ந்த விவாதங்கள், புதுமைகளை ஊக்குவித்தல், பல்வேறு கருத்துகளை வெளிக்கொணர்தல் ஆகியவை ஃபின்டெக் மாதத்தின் முதல் வாரத்தின் நோக்கங்கள் ஆகும்.
ஃபின்டெக் மாதத்தை 7 பிப்ரவரி 2022 அன்று காணொலி மூலம் மத்திய அமைச்சர் திரு. அஷ்வினி வைஷ்ணவ் தொடங்கி வைத்தார். நிதி ஆயோக் துணைத்தலைவர் டாக்டர். ராஜீவ் குமார் சிறப்புரை ஆற்றினார்.
நிகழ்ச்சியில் பேசிய அமைச்சர் திரு. அஷ்வினி வைஷ்ணவ் “மாண்புமிகு பிரதமர் திரு. நரேந்திர மோடியின் தலைமையின் கீழ், சுகாதார சேவைகள், சரக்கு போக்குவரத்து மற்றும் இதர பிரிவுகளுக்கு கோவின், யூபிஐ போன்ற திறந்த தளங்களை உருவாக்குவதில் நாங்கள் நம்பிக்கை கொண்டிருக்கிறோம்,” என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1798495
பிரதமர் அலுவலகம்
பிரதமர் மோடி மே 28-ல் குஜராத் பயணம்
பிரதமர் திரு.நரேந்திர மோடி மே 28-ம் தேதி குஜராத் செல்கிறார். அன்று காலை 10 மணிக்கு, ராஜ்கோட்டின் அட்கோட்டில் புதிதாக கட்டப்பட்டுள்ள மதுஸ்ரீ கே.டி.பி. பல்நோக்கு உயர் சிறப்பு மருத்துவமனையை பார்வையிடும் பிரதமர் அங்கு நடைபெறவுள்ள பொது நிகழ்ச்சியில் கலந்து கொண்டு உரையாற்றுகிறார். மாலை 4 மணிக்கு, காந்தி நகரில் உள்ள மகாத்மா மந்திரில், பல்வேறு கூட்டுறவு நிறுவன தலைவர்களின் கருத்தரங்கில் உரையாற்றுகிறார். அதனைத் தொடர்ந்து காலோல் நகரின், இஃப்கோ ஆலையில் கட்டப்பட்டுள்ள நானோ யூரியா  உரத் தொழிற்சாலையையும் பிரதமர் திறந்து வைக்கிறார்.
காந்தி நகரில் பிரதமர்
குஜராத் மாநிலத்தின் கூட்டுறவுத்துறை நாட்டில் உள்ள அனைத்து கூட்டுறவுத் துறைகளுக்கும் ஒரு முன்மாதிரியாக திகழ்கிறது. இந்த கூட்டுறவுத் துறையில் மாநிலத்தில் உள்ள 84,000க்கும் மேற்பட்ட சங்கங்கள் உள்ளன. இதில் 231 லட்சம் உறுப்பினர்கள் இணைந்துள்ளனர். மாநிலத்தின் கூட்டுறவுத்துறையை வலுப்படுத்தும் விதமாக மகாத்மா மந்திரில், 'சகஹர் கே சம்ரித்தி' குறித்த பல்வேறு கூட்டுறவு சங்கங்களின் தலைவர்கள் பங்கேற்கும் கருத்தரங்கம் நடைபெறுகிறது. இதில், மாநிலத்தின் பல்வேறு கூட்டுறவு நிறுவனங்களிலிருந்தும் 7,000-க்கும் மேற்பட்ட பிரதிநிதிகள் கலந்து கொள்ளவுள்ளனர்.
விவசாயிகளின் உற்பத்தி திறனை அதிகரித்து, அவர்களின் வருவாயை பெருக்கும் வகையில், காலோல் நகரின் இஃப்கோவில், ரூ175 கோடி செலவில் நானோ யூரியா திரவ உரத்தொழிற்சாலை கட்டப்பட்டுள்ளது. நானோ யூரியாவை பயன்படுத்துவதன் மூலம் பயிர் விளைச்சலை அதிகரிக்க செய்வதை கருத்தில் கொண்டு, அதிநவீன முறையில் உரத்தொழிற்சாலை நிறுவப்பட்டுள்ளது. இந்த ஆலை, 500 மி.லி. கொள்ளளவு கொண்ட 1.5 லட்சம் பாட்டில்களை உற்பத்தி செய்யும்.
ராஜ்கோட்டின் அட்கோட்டில் பிரதமர்
ராஜ்கோட்டின் அட்கோட்டில் கட்டப்பட்டுள்ள, மதுஸ்ரீ கே.டி.பி. பல்நோக்கு உயர் சிறப்பு மருத்துவமனை, மக்களுக்கு உலகத்தரம் வாய்ந்த சுகாதார வசதிகளை தரும் வகையில், உயர்தர மருத்துவ உபகரணங்களை உள்ளடக்கியதாக கட்டப்பட்டுள்ளது.
சுரங்கங்கள் அமைச்சகம்
தேசிய புவிஅறிவியல் விருதுகள் – 2022-க்கான பரிந்துரைகளை சுரங்கத் துறை அமைச்சகம் வரவேற்கிறது
அடிப்படை புவி அறிவியல், சுரங்கத் தொழில் மற்றும் அதனுடன் தொடர்புடைய துறைகளில் பங்களிப்பு செய்ததற்கான தேசிய புவிஅறிவியல் விருதுகள் – 2022-க்கு சுரங்கத் துறை அமைச்சகம் பரிந்துரைகளை வரவேற்கிறது.
வாழ்நாள் சாதனைக்கான தேசிய புவி அறிவியல் விருது:
தேசிய புவி அறிவியல் விருதுகளின் 2-ஆவது பட்டியலில் உள்ள துறைகளில் ஏதாவது ஒன்றில் தமது வாழ்நாளில் சிறந்த பங்களிப்பு செய்த தனிநபர் ஒருவருக்கு வாழ்நாள் சாதனையாளர் விருது வழங்கப்படுகிறது. இந்த விருதுடன் ஐந்து லட்சம் ரூபாயும், சான்றிதழும் அளிக்கப்படும்.
தேசிய புவி அறிவியல் விருது:
தேசிய புவி அறிவியல் விருதுகளின் 2-வது பட்டியலில் உள்ள துறைகளில் ஏதாவது ஒன்றில் சிறந்த பங்களிப்பை செய்த தனிநபர்கள் 10 பேருக்கு அல்லது குழுவினருக்கு தேசிய புவி அறிவியல் விருது அளிக்கப்படுகிறது. இவ்விருதுடன் மூன்று லட்சம் ரூபாயும், சான்றிதழும் அளிக்கப்படும். இவ்விருதை குழுவினர் பெற்றால் அவர்களுக்கு பரிசுத் தொகை சமமாக பகிர்ந்தளிக்கப்படும்.
தேசிய இளையோர் புவி அறிவியல் விருது:
புவிஅறிவியலின் ஏதாவது ஒரு துறையின் ஆராய்ச்சியில் சிறப்பிடம் பெற்ற 2021 ஆம் ஆண்டு டிசம்பர் 31 ஆம் தேதியின்படி, 35 வயதிற்கு கீழே உள்ள தனிநபர் ஒருவருக்கு இளையோர் புவி அறிவியலாளர் விருது வழங்கப்படும். ஒரு லட்சம் ரூபாய் பரிசுத் தொகையுடன் ஐந்து ஆண்டுகள் ஆராய்ச்சிக்காக ஐந்து லட்சம் ரூபாயும், சான்றிதழும் அளிக்கப்படும்.
பரிந்துரைகளை அனுப்ப வேண்டிய கடைசி நாள்- 30 நவம்பர் 2022.
இதுகுறித்த தகவலை https://www.awards.gov.in என்ற இணைய தளத்தில் காணலாம்.
பெட்ரோலியம் மற்றம் இயற்கை எரிவாயு அமைச்சகம்
ஓஎன்ஜிசியின் அடையாளமான சாகர் சாம்ராட் நடமாடும் அலகாக மீண்டும் நாட்டுக்கு அர்ப்பணிப்பு
எண்ணெய் மற்றும் இயற்கை எரிவாயு கழகத்தின்  நிலத்தைக் குடைந்து தோண்டும் சாகர் சாம்ராட் ரிக் , ஒரு நடமாடும் அலகாக நாட்டிற்கு மீண்டும் அர்ப்பணிக்கப்பட்டது. இதனை அர்ப்பணித்துள்ள மத்திய பெட்ரோலியம் மற்றும் இயற்கை எரிவாயு, வீட்டுவசதி மற்றும் நகர்ப்புற மேம்பாட்டு துறை அமைச்சர் திரு ஹர்தீப் சிங் பூரி, "சாகர் சாம்ராட்டின் மறு அர்ப்பணிப்பு , நிச்சயமற்ற தன்மைகள் மற்றும் இயற்கையின் கொந்தளிப்பான சக்திகளை எதிர்கொள்ளும் துணிச்சலுக்கும் விருப்பத்திற்கும் ஒரு சான்றாகும்" என்று கூறினார்.
1973 இல் கட்டப்பட்ட சாகர் சாம்ராட் ரிக் 14 முக்கிய கடல் எண்ணெய் மற்றும் எரிவாயு கண்டுபிடிப்புகளில் முக்கிய பங்கு வகித்ததுடன், 125 கிணறுகளைத் தோண்டியது.
“இந்த அதிநவீன வசதி கொண்ட ரிக் தினசரி 20,000 பேரல் கச்சா எண்ணெயைக் கையாளும், அதிகபட்ச ஏற்றுமதி எரிவாயு திறன் ஒரு நாளைக்கு 2.36 மில்லியன் கன மீட்டர் மற்றும் இந்தியாவின் உற்பத்திக்கு தினசரி 6000 பில்லியன் பேரல் எண்ணெய் சேர்க்கும் என்று எதிர்பார்க்கப்படுகிறது’’ என்று அவர் கூறினார்.
"2047 ஆம் ஆண்டுக்குள் எரிசக்தி தன்னிறைவை நோக்கிய இந்தியாவின் நிலையான பயணத்தில் ஒரு நேர்மறையான படி, இந்த அலகு ஆழமான நீரில் செயல்பட முடியும், முன்பு பயன்படுத்தப்படாத இருப்புக்களை அணுகுவதற்கான புதிய வாய்ப்புகளைத் திறக்கும்." என அமைச்சர் கூறினார்.
சிறப்பு சேவைகள் மற்றும் கட்டுரைகள்
10,000 வேளாண் உற்பத்தியாளர் அமைப்புகளை உருவாக்குதல் மற்றும் ஊக்கமளித்தல்
சிறு, விளிம்புநிலை மற்றும் நிலமில்லா விவசாயிகளை, வேளாண் உற்பத்தியாளர் அமைப்புகளுடன் இணைப்பதன் மூலம் பொருளாதார வலிமையை மேம்படுத்தி, விவசாயிகளின் வருமானத்தை அதிகரிப்பதற்காக அவர்களின் சந்தை தொடர்புகளை அதிகரிக்க முடியும்.
இதை மனதில் கொண்டு, “10,000 வேளாண் உற்பத்தியாளர் அமைப்புகளை உருவாக்குதல் மற்றும் ஊக்கமளித்தல்” என்னும் மத்திய துறை திட்டத்தை இந்திய அரசு தொடங்கியுள்ளது. நாட்டில் 10,000 வேளாண் உற்பத்தியாளர் அமைப்புகளை உருவாக்கி, ஊக்குவிக்க தெளிவான திட்டமிடல் மற்றும் உறுதியான வளங்களுடன், ரூ 6,865 கோடி ஒதுக்கீடு செய்யப்பட்டுள்ளது.
வேளாண் மற்றும் தோட்டக்கலை விளைபொருட்கள் வளரும் இடங்களில் வேளாண் உற்பத்தியாளர் அமைப்புகள் உருவாக்கப்பட்டு, உறுப்பினர்களுக்கு சந்தை அணுகலை கிடைக்கச் செய்யவும், பொருளாதாரத்தை ஊக்குவிக்கும் வகையிலும் வளர்த்தெடுக்கப்படும்.
சிறப்பான செயல்பாடுகள், விற்பனை, ஏற்றுமதி உள்ளிட்டவற்றை உறுதிப்படுத்துவதற்காக “ஒரே மாவட்டம் ஒரே பொருள்” தொகுப்புக்கு ஊக்கமளிக்கப்படும். இந்தத் திட்டத்தில், செயல்படுத்தும் முகமைகளின் கீழ் வேளாண் உற்பத்தியாளர் அமைப்புகள் நிறுவப்படுகின்றன.
தற்போதைக்கு, ஒன்பது செயல்படுத்தும் முகமைகள் இறுதி செய்யப்பட்டுள்ளன. அவை: சிறு விவசாயிகள் வேளாண்-வர்த்தக கூட்டமைப்பு, தேசிய கூட்டுறவு வளர்ச்சிக் கழகம், நபார்டு, நாஃபெட், வடகிழக்கு பிராந்திய வேளாண் விற்பனைக் கழகம், தமிழ்நாடு-சிறு விவசாயிகள் வேளாண்-வர்த்தக கூட்டமைப்பு, ஹரியானா சிறு விவசாயிகள் வேளாண்-வர்த்தக கூட்டமைப்பு, நீர் கொட்டகை வளர்ச்சி துறை- கர்நாடகா மற்றும் ஊரக வளர்ச்சி அமைச்சகத்தின் ஊரக மதிப்பு சங்கிலிகள் வளர்ச்சி அமைப்பு ஆகியவையாகும்.
2020-21-ஆம் ஆண்டில், வேளாண் உற்பத்தியாளர் அமைப்புகளின் உருவாக்கத்திற்காக 2200 பொருள் தொகுப்புகள் ஒதுக்கீடு செய்யப்பட்டன. இவற்றில் 100 வேளாண் உற்பத்தியாளர் அமைப்புகள் இயற்கை விவசாயத்தை சார்ந்தும், 100 வேளாண் உற்பத்தியாளர் அமைப்புகள் எண்ணெய் வித்துக்களை சார்ந்தும் உள்ளன. நாட்டிலுள்ள 115 வளரத்துடிக்கும் மாவட்டங்களில் நடப்பாண்டில் 369 வேளாண் உற்பத்தியாளர் அமைப்புகள் உருவாக்கப்படும்.
சந்தை மற்றும் வேளாண் மதிப்பு சங்கிலி உள்ளிட்டவற்றில் இணைக்கக்கூடிய சிறப்பு வேளாண் உற்பத்தியாளர் அமைப்புகளை நாஃபெட் எனப்படும் தேசிய வேளாண் கூட்டுறவு சந்தைப்படுத்துதல் கூட்டமைப்பு உருவாக்கும். உத்தரப் பிரதேசம், மத்தியப் பிரதேசம், ராஜஸ்தான், பிகார் மற்றும் உத்தரப் பிரதேசத்தில் ஐந்து தேன் வேளாண் உற்பத்தியாளர் அமைப்புகளை நாஃபெட் உருவாக்கியுள்ளது.
வேளாண் உற்பத்தியாளர் அமைப்புகளுக்கு தலா ரூ 18 லட்சம் மூன்று வருடங்களுக்கு வழங்கப்படும். இதோடு, ஒரு விவசாயிக்கு ரூ.2,000 என்னும் அளவில் மானியமும் , வேளாண் உற்பத்தியாளர் அமைப்பு ஒன்றுக்கு ரூ 2 கோடி கடன் உத்தரவாத வசதியும் வழங்கப்படும். இவற்றின் செயல்பாடுகளைக் கண்காணிக்க மாவட்ட அளவில் குழுக்கள் அமைக்கப்பட்டுள்ளன. வழிகாட்டுதல் மற்றும் ஒருங்கிணைப்புக்காக தேசிய திட்ட மேலாண்மை முகமை செயல்படுகிறது.
வேளாண் உற்பத்தியாளர் அமைப்புகளின் மூலம் தற்சார்பு வேளாண்மை சாத்தியமாகி, வேளாண் உற்பத்தி பெருகி, விவசாயிகளின் வருமானம் அதிகரிக்கும்.
மேற்கண்ட தகவல்கள், சென்னை வேளாண் விற்பனை மற்றும் ஆய்வு இயக்குநரகத்தின் , மண்டல அலுவலகத்தின் செய்தி குறிப்பில் தெரிவிக்கப்பட்டுள்ளன.